ብርግጽ፡ ገምጋም ኣካላት ስለያ ኣመሪካ ትራምፕ ክትግምቶ ስለ ዘይትኽእልን ኣብ ልዕሊ ቻይና ከቢድ ነቐፌታ ስለ ዘስምዕን ኣመራርሓ ሰልፊ ኮሚኒስት ቻይና ክስዓር እዮም ዝደልዩ ኣብ ዝብል ውሳነ በጺሖም'ዮም። ዲን ኢንስቲትዩት ዓለምለኻዊ ርክባት ዩኒቨርሲቲ ቺንግዋ ፕሮፌሰር ያን ዡቶንግ ግን፡ በዚ ኣይሰማማዕን። "ድልየት ቻይና ኣበይ ከም ዘሎ እንተተሓቲተ" ይብል እቲ ፕሮፌሰር፡ "ቻይና፡ ካብ ባይደን ንላዕሊ ንትራምፕ እያ ትመርጽ። እዚ ትራምፕ ኣብ ልዕሊ ረብሓ ቻይና ከውርዶ ዝኽእል ሃሰያ ካብ ባይደን ዝወሓደ'ዩ ብዝብል ዘይኮነ፡ ካብ ባይደን ንላዕሊ ንኣመሪካ ከጥፍኣ ዝኽእል ንሱ ስለ ዝኾነ'ዩ" ኢሉ። ምንጪ ስእሊ, Getty Images መግለጺ ስእሊ, ጆ ባይደን ኣብ እዋን ምምሕዳር ፕሬዝደንት ነበር ባራክ ኦባማ፡ ምኽትል ፕሬዝደንት እናሃለወ ናብ ቻይና ምብጻሕ ገይሩ ነይሩ ካልኦት ቻይናውያን ተዓዘብቲ'ውን፡ ኣመሪካ ብቑጠባን ፖለቲካን ክተንቆልቁል ምርኣይ ቀንዲ ረብሓ ጽልውኣ እናዓበየ ዝመጽእ ዘሎ ቻይና እዩ ይብሉ። ገሊኦም ከኣ፡ ፍጻመ ዓለምለኻዊ ዓብላልነት ኣመሪካ ቅድሚ ክስተት ለበዳ ኮሮናቫይረስን ፕሬዝደንት ትራምፕን ዝተግሃደ እዩ ኢላ ከም እትኣምን ይዛረቡ። በዚ መንጽር፡ ቻይና ንትራምፕ እያ ክትመርጽ፤ እዚ ንዴሞክራሲ ብዘለዎ ሓሳባት ዘይኮነ ንቻይና ከትሕታ ወይ'ውን ክነጽጋ ስለ ዝርኣይ። ንኣብነት፡ ብዛዕባ ንጽነት ፕሬስ ኣብ ዘቕርቦ ነቐፌታ ንቻይና መሪር ሓቂ ዘይኮነ ከም ጥዑም ሙዚቃ እተጠዓዕሞ ዘይኸብዳ ክሲ'ዩ። ብተወሳኺ ምምሕዳር ኣመሪካ ብኣተሓሕዛ ሰብኣዊ መሰላት ክኸሳ እንከሎ፡ እዚ ኣብ ንግድን ቁጠባዊ ረብሓን ካብ ዘለዎ ጸቢብ ርድኢት ዝነቐለ'ዩ ክትብል ትነጽጎ። ምንጪ ስእሊ, Getty Images መግለጺ ስእሊ, ገሊኦም ቻይናውያን ባይደን ክምረጽ ከም እትደሊ ክገልጹ ከለው፤ ገሊኦም ከኣ ትራምፕ ዳግም ክመረጽ ድሌት ቻይና ከም ዝኾነ ይዛረቡ ኣማኻሪ ሃገራዊ ድሕነት ትራምፕ ዝነበረ ጆን ቦልተን፡ ኣብ ሓደ እዋን ትራምፕ ቻይና ኣብ ልዕሊ ዓሌት ኡግሁር ትፍጽሞ ኣረመናዊ ተግባር ልክዕ'ዩ ኢሉ ንፕሬዝደንት ጂዢ ጂንፒንግ ከም ዘረጋገጹ እኳ እንተገለጸ፡ ትራምፕ ግን ኣይቕበሎን። ትራምፕ፡ ጆ ባይደን ኣብ ሕሉፍ ምስ ቻይና ጥቡቕ ዝምድና ንግዲ ክህሉ ገይርካ ኢኻ ኢሉ እንተነቐፎ'ውን፡ ብተዛማዲ ባይደን ንዴሞክራሲያዊ ክብርታት ብዘለዎ መርገጺ ቻይና ካብ ትራምፕ ንላዕሊ ዘስግኣ ክኸውን ይኽእል'ዩ። ብተወሳኺ፡ ባይደን ኣመሪካ ምስ ዓለምለኻዊ ልፍንቲ ብምትሕብባር ቻይና ኣብ ኣተሓሕዛ ዜጋታት ለውጢ ከተምጽእ ጸቕጢ ከሕድር ከም ዝደሊ ይፍለጥ። ክርስቲያን ጂ፡ ግዳይ ገለ ኣመሪካውያን ሙሁራት ጽልኢ ጓኖት ኢሎም ዝገልጹዎ ኣመሪካ ኣብ ልዕሊ ናብ ሃገራ ዝኣትው ዜጋታት ካልኦት ሃገራት ዝወሰደቶ ስጉምቲ'ዩ። ኣብ ኣሪዞና ኮምፒዩተር ሳይንስ ንከጽንዕ ዕድል ትምህርቲ ረኺቡ'ዩ ናብ ኣመሪካ ኸይዱ። ዝሓለፈ ወርሒ ግን፡ ኣመሪካ ምስ ወተሃደራዊ ጉዳይ ምትእስሳር ኣለወን ካብ ዝበለተን ዩኒቨርሲቲታት ዝመጽኡ ብኣማኢት ዝቑጸሩ ቻይናውያን ተመራመርቲ ናብ ሃገራት ዝኣትውሉ ቪዛ ስለ ዝኸልከለት፡ ክሪስቲያን ጂ'ውን ረኺቡዎ ዝነበረ ፍቓድ ተመንጢሉ። እዚ ብዲግሪ ንዝመሃሩ ንምትራፍ ዝተዋህበ መምርሒ ኣብ ልዕሌኻ ብጌጋ ዝተፈጸመ'ዩ ተባሂሉ ድማ ድሒሩ እቲ ፍቓድ መሊሱ ክረክብ ተገይሩ። እንተኾነ፡ በዚ ተጓንፎ ተቖጢዑ ንትራምፕ እንተጸልኦ'ውን ንኣመሪካ ዘለዎ ኣረኣእያ ግን ኣይተቐየረን። "ኣብ ኣመሪካ ዘሎ ኩነታተ እይፈትዎ'የ። ብኽለት ትሕቲ ኣብ ቻይና ዘሎ'ዩ፤ ትምህርቲ ድማ ዚያዳ ኣብ ኣተሓሳስባታት ትኹረት ዝገበረ ብምዃኑ ንኣመሪካ ይመርጽ። ኣብ ቻይና ግን እዚ ልክዕ፣ እዚ ከኣ ጌጋ እናተብሃልካ ኢኻ ትመሃር" ኢሉ። መግለጺ ስእሊ, ክርስቲያን ጂ ቻይና፡ ምዕራባዊ ዴሞክራሲ ኣብ ቅልውላው ጥሒሉ'ዩ ዝብል እምነታ እናዓበየ እንተመጽአ'ውን፡ ኣብዚ ዘለው ግን ንክብርታት ኣመሪካ ሕጂ'ውን ክብሪ ኣለዎም። ብሱሩ ግን፡ ኣመሓደርቲ ቻይና ቅብኣት ዴሞክራሲ ኣመሪካ እናሃሰሰ'ዩ ዝብሉ እንተኾይኖም፡ ብኸመይ ድኣ ብ2018 30 ዕጽፊ ኣብ ቻይና ካብ ዘለው ኣመሪካውያን ተመሃሮ 360 ሽሕ ቻይናውያን ተመሃሮ ኣብ ኣመሪካ ክርከቡ ክኢሎም?
